Denne uka holdes det en utdanningsmesse med informasjon om alle utdanningsprogrammene for videregående opplæring. 18.000 ungdommer fra hele landet er samlet på ett og samme sted.

I forkant av arrangementet ble politiet oppringt av en rektor fra en skole i Enebakk i Akershus. Han fortalte at det trolig ville bli slåsskamper på messa.

Politiet var derfor til stede med flere patruljer allerede i dag tidlig.

– Rektor hadde hørt at det var elever fra andre skoler som skulle «ta» elever fra denne skolen, sier operasjonsleder i Øst politidistrikt, Gisle Sveen.

VEKTERE: Flere vektere er på plass for å passe på sikkerheten rundt arrangementet. Foto: Vegar Erstad / NRK

Flere slåsskamper i dag

Kort tid senere brøt det ut flere forskjellige slåsskamper mellom flere 10.-klassinger på yrkesmessa.

– En tiendeklassing er sendt til Ahus med mulig hodeskader etter at han ble utsatt for vold, fortalte operasjonslederen til NRK etter hendelsen.

15- åringen, som går på skole i Oslo, ble skrevet ut fra sykehuset ved 18- tiden i kveld.

– Jeg har fått en alvorlig hjernerystelse, forstuet finger, skader i ryggen og noen merker i ansiktet, sier gutten som vil være anonym.

Han forteller at han ikke kjenner til noe om planlagte slåsskamper under arrangementet.

– Jeg synes det er synd at et så fint elevarrangement skal gå over til vold og kriminalitet. Og at noen få kan ødelegge en fin dag for så mange, sier han.

10. klassingen som går på skole i Oslo ble kjørt til Ahus etter hendelsen. Foto: Gøril Furu / NRK

Fire gutter ble tatt med til politistasjonen og foreldrene varslet. De er pekt ut som de mistenkte for volden mot gutten som ble sendt til Ahus.

– Vi har fire mistenkte 15-åringer som vi har tatt hånd om, sier Thomas Hestvik, innsatsleder i Øst politidistrikt.

Det har ikke lykkes NRK å komme i kontakt med de mistenkte i saken.

Totalt 14 slåsskamper på tre dager

– Vi har leid inn flere vektere for ivareta sikkerheten på messa. Vi har tatt høyde for at når 18.000 ungdommer samles på samme sted, så kan hendelser oppstå, sier arrangør Bjørn Ove Fjellandsbø til NRK.

Den store yrkesmessa arrangeres av Wordskills Norway, Akershus fylkeskommune og Utdanningsetaten i Oslo.

YRKES-NM: Rundt 18 000 ungdom har vært til stedet på messa gjennom uka. Bildet er fra tirsdag. Foto: Bård Nafstad / NRK

Den startet på tirsdag, og siden da har det vært flere voldshendelser der.

På tirsdag var det totalt seks slåsskamper. På onsdag var det fem hendelser og på torsdag, i dag, har det vært totalt tre voldshendelser.

– Alle disse ble grepet inn i raskt og fikk ikke alvorlige utfall, sier arrangør Fjellandsbø.

Arrangørene leide inn 18 vektere til å passe på ungdommen under arrangementet på tirsdag. Etter alle slåsskampene den første dagen leide de inn ytterligere fire vektere og én til på onsdag.